b'\n_START_ARTICLE_\nVelika nagrada Tunisa 1936\n_START_SECTION_\nPred dirko\n_START_PARAGRAPH_\nAuto Union je na dirko pripeljal tri dirkalnike s svojo obi\xc4\x8dajno dirka\xc5\xa1ko zasedbo, Mercedes-Benz pa je poslal le dva dirkalnika za Rudolfa Caracciolo in Louisa Chirona.\n_START_SECTION_\nDirka\n_START_PARAGRAPH_\nAchille Varzi je dirko za\xc4\x8del zanj neobi\xc4\x8dajno odlo\xc4\x8dno. Iz drugega \xc5\xa1tartnega mesta je povedel in dirkal zelo napadalno, tako da je uporabljal prav vsak kos steze. V devetem krogu je na \xc5\xa1tartno-ciljni ravnini pri polni hitrostni njegov dirkalnik nenadoma zajel sunek vetra in dirkalnik je zletel s steze pri 250 km/h. V eni najhuj\xc5\xa1ih nesre\xc4\x8d v zadnjih letih je njegov dirkalnik ve\xc4\x8dkrat obrnilo in popolnoma uni\xc4\x8dilo, deli dirkalnika so po nesre\xc4\x8di le\xc5\xbeali raztre\xc5\xa1\xc4\x8deni po kaktusovem gozdu. Na veliko presene\xc4\x8denje vseh gledalcev, ki so videli nesre\xc4\x8do, je bil Varzi popolnoma nepo\xc5\xa1kodovan. Bil je le zelo pretresen, saj je bila to prva resna nesre\xc4\x8da v njegovi ve\xc4\x8d ko desetletni karieri._NEWLINE_Dirkalnik Bernda Rosemeyerja se je tako kot na njegovi zadnji dirki za Veliko nagrado Tripolija vnel, le da je bil tokrat popolnoma uni\xc4\x8den. Ker so odstopili tudi tretji Auto Unionov dirka\xc4\x8d, Hans Stuck, zaradi okvare motorja, Louis Chiron zaradi okvare \xc4\x8drpalke za gorivo in Philippe \xc3\x89tancelin, je imel Rudolf Caracciola prosto pot do zmago, klub slabi vodljivosti Mercedesovega dirkalnika. Zmagal je s prednostjo dveh krogov pred Ferrarijevim dirka\xc4\x8dem, Carlom Pintacudo, tovarni\xc5\xa1kim dirka\xc4\x8dem Bugattija, Jean-Pierrom Wimillom, in Raymondom Sommerjem, ki je bil s petimi krogi zaostanka zadnji uvr\xc5\xa1\xc4\x8deni dirka\xc4\x8d.'